**ZAPISNIK**

**1. redovne sjednice Fakultetskoga vijeća Filozofskog fakulteta u Zagrebu održane 14. listopada 2016. u Vijećnici, s početkom u 11,00 sati**

**PRISUTNI prema potpisnoj listi:**

dr. sc. I. Zovko Dinković, dr. sc. N. Pavlović, dr. sc. G. Antunović, dr. sc. T. Brlek, dr. sc. A. Peti-Stantić, dr. sc. I. Latković, dr. sc. Z. Kovačević, dr. sc. D. Blažina, dr. sc. Ž. Čelić, dr. sc. J. Paščenko, dr. sc. M. Bertoša, dr. sc. M. Tadić, dr. sc. M. Ježić, dr. sc. I. Andrijanić, dr. sc. M. Andrić, dr. sc. M. Burić, dr. sc. L. Veljak, dr. sc. M. Selak, dr. sc. E. Slunjski, dr. sc. M. Šagud, dr. sc. I. Prlender, dr. sc. D. Roksandić, dr. sc. M. Matijević Sokol, dr. sc. G. Hutinec, dr. sc. D. Botica, dr. sc. F. Dulibić, dr. sc. N. Maraković, dr. sc. N. Mikelić Preradović, dr. sc. S. Roić, dr. sc. I. Peša Matracki, dr. sc. N. Lanović, dr. sc. M. Zeman, mr. sc. V. Radman, mr. sc. J. Gošnik (34)

**O. d. dekana:** dr. sc. Željko Holjevac (1)

**O. d. prodekana za stud. programe i cjeloživotno obraz.** dr. sc.Ivana Franić (1)

**O. d. prodekana za organizaciju i razvoj:** dr. sc. Koraljka Posavec(1)

**O. d. prodekana za znanost i međunarodnu suradnju:** dr. sc. Tin Turković (1)

**O. d. prodekana za poslovanje**: dr. sc. Domagoj Tončinić (1)

**O. d. prodekana za nastavui studente**: dr. sc. Marko Alerić (1)

**Tajnica:** I. Benaković

**Voditeljica Kadrovske službe**: M. Pavić

Sjednici predsjedava obnašatelj dužnosti dekana izv. prof. dr. sc. Željko Holjevac.

Obnašatelj dužnosti dekana otvorio je 1. sjednicu Fakultetskog vijeća u akad. god. 2016/2017. i pozdravio nazočne.

Od ukupno 75 članova Fakultetskoga vijeća sjednici je bilo nazočno 70 članova, odnosno natpolovična većina (38) potrebna za održavanje sjednice i donošenje pravovaljanih odluka.

Sjednici su prisustvovali i studentski predstavnici kojima je prestao važiti mandat u Vijeću.

Utvrđeno je postojanje kvoruma te je članovima Vijeća poslana potpisna lista. Na potpisnu listu potpisalo se 40 članova. Ostali članovi nisu se potpisali.

Za riječ se javio M. Žitko koji je u ime studenstkih predstavnika zamolio da se razriješi pitanje statusa studentskih predstavnika u Vijeću o kojem je bilo riječi i na sastanku s pročelnicima. Prema članku 33. Statuta Fakulteta studentski predstavnici čine konstitutivni dio Fakultetskog vijeća pa moli obnašatelja dužnosti dekana da potvrdi da studentski predstavnici, na ovoj sjednici i na idućim, doista jesu taj konstitutivni dio s punim pravom, a to znači s pravom glasa.

Dr. sc. Ž. Holjevac ponovio je ono što rekao na sastanku pročelnika i o čemu je izvijestio Senat. Naglasio je da studentske predstavnike želi vidjeti u Vijeću i to što prije. Mišljenje koje se iskristaliziralo na sastanku pročelnika iznio je na Senatu. Rekao je da na Fakultetu prevladava mišljenje o tome kako bi studentskim predstavnicima čiji su mandati u Fakultetskom vijeću poništeni odlukom Senata trebalo dopustiti sudjelovanje u radu Fakultetskoga vijeća do izbora novih predstavnika koje je rektor raspisao. Na sastanku pročelnika rekao je da ako Senat ostane pri toj svojoj postojećoj odluci on nema nikakvu legalnu pravnu osnovu studentske predstavnike čiji su mandati u Fakultetskom vijeću poništeni odlukom Senata imati u Vijeću. S obzirom da je Senat pri toj odluci ostao, a o tome su članovi Vijeća uredno i korektno obavješteni, ono što kao obnašatelj dužnosti dekana u ovom trenutku može pravno učiniti je to da studentski predstavnici mogu biti na Vijeću, mogu sudjelovati u raspravi, ali snagom senatske odluke koja to isključivo onemogućuje jer kaže da su poništeni izbori i poništeni mandati, studentski predstavnici ne mogu se brojiti u kvorum niti se njihovi glasovi mogu brojiti u glasove jer bi se time kršila važeća Odluka Senata.

Za riječ se javila dr. sc. M. Tadinac i pročitala sljedeću izjavu:

Kolegice i kolege,

kriza upravljanja na našem fakultetu i dalje traje unatoč nadama da će se nakon smjene dekana Previšića situacija smiriti. Ipak, sada se jasno vidi da nije samo bivši dekan bio problem nego i rektor koji umjesto da brine o statutarnosti i legalnosti funkcioniranja Sveučilišta, neprestano proizvodi pravni kaos i produbljuje sukobe.

1. Kao prvo rektor onemogućava rad legalnog Vijeća. Rad Vijeća bez studentskih predstavnika jednostavno nije legalan, a puko brojčano održavanje kvoruma nije garancija legalnosti sjednica i odluka koje se na njima donose jer studentskih predstavnika na sjednicama Vijeća nema, ne zato što ih sjednice ne bi zanimale, nego zato što su izbačeni i ušutkani. Prošli put tijelima zaštitara, a sada rektorovom zloupotrebom duha zakona. V. d. dekana Željko Holjevac bio je upoznat i s činjenicom da se neutemeljena odluka o raspuštanju Studentskog zbora zloupotrebljava radi sprečavanja ulaska studenata na Vijeće, kao i sa stavom velike većine pročelnika odsjeka i znatnog dijela članova Vijeća da je Vijeće bez studentskih predstavnika nelegalno. No, v. d. dekana se na to oglušio i onemogućio je rad Vijeća u skladu s njegovim nužnim sastavom koji propisuje Statut. Odgovornost za to snosi rektor za čiji glas v. d. dekana očito ima sluha.
2. Rektor onemogućava razrješenje spora Uprave i Vijeća Filozofskog fakulteta. Osim spomenute, rektor i Senat donose nove odluke koje nisu samo zaobilaženje uobičajene procedure Vijeća Filozofskog fakulteta nego i izravno kršenje zakona i Statuta. Pri tom rektor svjesno ustraje na kršenju zakona jer je na sjednici Senata u utorak donio još jednu odluku o imenovanju v. d. prodekana premda su ga predstavnici Nezavisnog sindikata znanosti i visokog obrazovanja prethodno upozorili da to predstavlja kršenje zakona. Još jedan primjer predstavlja odluka o raspisivanju prijevremenih izbora za Studentski zbor. Prema propisima te izbore raspisuje dekan, a ne rektor. Tome dodajmo i činjenicu da su se participacije i školarine počele naplaćivati bez odluke Vijeća. Dakle, umjesto da smiri situaciju što javno iznosi kao svoj cilj, rektor zaobilaženjem Vijeća i oktroiranjem uprave Filozofskog fakulteta zapravo potiče sukobe.
3. Imamo situaciju blokade institucije i moralnih ucjena. Za nastalu situaciju nisu krivi članovi Vijeća Filozofskog fakulteta koji se bore za zakonitost. Sve sadašnje i buduće moralne ucjene i pokušaje Uprave fakulteta i rektora da na druge prebace odgovornost za sudbine kolega, ne treba shvatiti nikako drugačije nego kao demagošku podvalu. Odgovornost za institucionalnu paralizu koja je već prisutna i koja će se očito nastaviti snose isključivo oni koji uporno i konstantno krše statute i zakone, uzurpiraju ovlasti, opstruiraju proceduralne korake i rokove te klijentelistički zloupotrebljavaju institucije kojima su na čelu.

Zbog svega spomenutoga sljedeće uvjete smatramo nužnim koracima za povratak Filozofskog fakulteta u legalne okvire rada:

1. Tražimo od v. d. dekana da dosadašnjim studentskim predstavnicima odmah omogući sudjelovanje u radu Vijeća Filozofskog fakulteta do isteka njihova mandata.
2. Tražimo od v. d. dekana da Vijeću Filozofskog fakulteta omogući hitno pokretanje procedure izbora novoga dekana kako bi se taj proces okončao unutar zakonski predviđenog roka od tri mjeseca.
3. Tražimo od v. d. dekana da se razrješenje i imenovanje prodekana ne provodi na Senatu nego na sjednicama Vijeća kako to nalaže Statut.
4. Tražimo od rektora da novom odlukom ispravi dosad počinjenu štetu i spriječi buduću do koje će doći nakon upravnih tužbi povodom svih nelegalnih odluka donesenih proteklih mjeseci.

Sve ove zahtjeve moguće je vrlo jednostavno ispuniti tako da v. d. dekana za sljedeći tjedan sazove sjednicu Vijeća Filozofskog fakulteta na koju će biti pozvani i studentski predstavnici, na kojoj će prva točka dnevnog reda biti pokretanje postupka izbora novog dekana te na kojoj će Vijeće dobiti priliku da se očituje o v. d. prodekana.

Na kraju, kolegice i kolege, svatko će od nas postupiti u skladu sa svojoj savješću. Pozivamo vas da se aktivno suprotstavite pravnom neredu, arbitrarnom isključivanju, izravnom a nezakonitom uplitanju u procese odlučivanja na Fakultetskom vijeću, dakle, cjelokupnoj proceduralnoj lakrdiji u režiji rektora. Pozivamo vas da ne sudjelujete u radu Vijeća koje se odvija u potpuno neregularnim uvjetima i čije će odluke donesene u takvim uvjetima biti nevažeće. Učinimo sve da na čelo Fakulteta što prije dođu sposobni, u svojoj struci priznati i čestiti pojedinci. To je u ovom času jedini način da se sačuva duboko narušen ugled naše institucije. Treba samo u vaganju ispravne odluke znati da ćemo zauvijek biti taoci vlastite savjesti ako danas pristanemo biti taoci izvršitelja nelegalnih odluka.

Nakon pročitane izjave dio članova Vijeća napustio je Vijećnicu, izgubljen je kvorum i sjednica nije mogla biti nastavljena.

O. d. dekana

izv. prof. dr. sc. Željko Holjevac

Zapisnik sastavila:

Monika Grdović